ಪ್ರತಿ ಮನೆಯೂ ಹೆಣ್ಣುಮಗಳ ಹೆಸರಿನ ನೇಮ್ಬೋರ್ಡ್ ಹೊಂದಿರೋ ದೇಶದ ಮೊದಲ ಗ್ರಾಮವಿದು ಲಿಂಗ ಸಮಾನತೆಯ ನಿಟ್ಟಿನಲ್ಲಿ ಹರಿಯಾಣದ ನೂಹ್ ಜಿಲ್ಲೆಯ ಕಿರೋರಿಮೇವಾತ್ ಗ್ರಾಮ ಹೊಸ ಬದಲಾವಣೆಗೆ ಮುನ್ನುಡಿ ಬರೆದಿದೆ. ಈ ಗ್ರಾಮದಲ್ಲಿನ ಎಲ್ಲಾ 250 ಮನೆಗಳಿಗೂ ಆ ಮನೆಯ ಹೆಣ್ಣುಮಗಳ ಹೆಸರಿಡಲಾಗಿದೆ. ನೂಹ್ ಜಿಲ್ಲೆಯ ಜನಸಂಖ್ಯೆಯಲ್ಲಿ ಪ್ರತಿ 1000 ಗಂಡುಮಕ್ಕಳಿಗೆ 908 ಹೆಣ್ಣುಮಕ್ಕಳು ಇದ್ದಾರೆ. ಸುಮಾರು 1200 ನಿವಾಸಿಗಳಿರೋ ಕಿರೋರಿ ಗ್ರಾಮದಲ್ಲಿ ಕಳೆದ ಶುಕ್ರವಾರದಿಂದ ಎಲ್ಲಾ ಮನೆಗಳ ಮುಂದೆ, ಪುತ್ರಿಯರ ಹೆಸರಿನ ಬೋರ್ಡ್ ಹಾಕಲಾಗಿದೆ. ಜಿಂದ್ನ ಬೀಬಿಪುರ್ ಗ್ರಾಮದ ಮಾಜಿ ಗ್ರಾಮ ಪಂಚಾಯ್ತಿ ಅಧ್ಯಕ್ಷ ಸುನಿಲ್ ಜಗ್ಲನ್ ಅವರ ಲಾಡೋ ಸ್ವಾಭಿಮಾನ್ ಅಭಿಯಾನದಿಂದಾಗಿ ಈ ಕ್ರಾಂತಿಕಾರಿ ಹೆಜ್ಜೆ ಮುಂದಿಡಲಾಗಿದೆ. ಈ ಹಿಂದೆ ಸುನಿಲ್ ಸೆಲ್ಫೀ ವಿತ್ ಡಾಟರ್ ಅನ್ನೋ ಅಭಿಯಾನ ನಡೆಸಿದ್ದರು. ಇದು ಪ್ರಧಾನಮಂತ್ರಿ ನರೇಂದ್ರ ಮೋದಿ ಅವರಿಂದ ಕೂಡ ಗುರುತಿಸ್ಪಟ್ಟು, ದೇಶಾದ್ಯಂತ ಜನಪ್ರಿಯವಾಗಿತ್ತು. ಈಗ ಅವರ ಲಾಡೋ ಸ್ವಾಭಿಮಾನ್ ಅಭಿಯಾನದ ಮೂಲಕ ಪ್ರತಿ ಮನೆಯೂ ಹಣ್ಣುಮಕ್ಕಳ ಹೆಸರಿನ ನೇಮ್ಬೋರ್ಡ್ ಹೊಂದಿರೋ ರಾಜ್ಯದ ಹಾಗೂ ದೇಶದ ಮೊದಲ ಗ್ರಾಮ ಅನ್ನೋ ಹೆಗ್ಗಳಿಕೆಗೆ ಕಿರೋರಿ ಗ್ರಾಮ ಪಾತ್ರವಾಗಿದೆ. ಈ ಹಿಂದೆಯೂ ಇಂಥ ಅಭಿಯಾನ ನಡೆದಿದೆಯಾದ್ರೂ ಇಷ್ಟು ದೊಡ್ಡ ಮಟ್ಟದಲ್ಲಿ ಹಾಗೂ ಸಮಾನವಾಗಿ ನಡೆದಿರುವುದು ಇದೇ ಮೊದಲು ಎಂದು ಸುನಿಲ್ ಹೇಳಿದ್ದಾರೆ. ಈ ಹೆಜ್ಜೆಯಿಂದ ಹೆಣ್ಣುಮಕ್ಕಳಿಗೆ ಪ್ರೋತ್ಸಾಹ ಸಿಗುತ್ತದೆ, ಅವರಲ್ಲಿ ಹೆಮ್ಮೆಯ ಭಾವ ಮೂಡುತ್ತದೆ. ಗಂಡುಮಕ್ಕಳಷ್ಟೇ ಹೆಣ್ಣುಮಕ್ಕಳು ಕೂಡ ಸಾಧನೆ ಮಾಡಬಹುದು. ಹೀಗಾಗಿ ಅವರನ್ನೂ ಸಮಾನರಾಗಿ ಕಂಡು, ವಿದ್ಯಾವಂತರಾಗಿ ಮಾಡಬೇಕು ಎಂದು ಈ ಅಭಿಯಾನ ಗ್ರಾಮಸ್ಥರಲ್ಲಿ ಅರಿವು ಮೂಡಿಸಲಿದೆ ಅಂತ ಕಿರೋರಿ ಗ್ರಾಮ ಪಂಚಾಯ್ತಿ ಅಧ್ಯಕ್ಷ ಅಂಜುಮ್ ಅರಾ ಹೇಳಿದ್ದಾರೆ.